Huismark: Kenners voorspel vir 2018Foto: Mastersenaiper/Pixabay.com Dit lyk of goeie nuus op pad is vir Suid-Afrika se eiendomsmark. John Loos, eiendomsekonoom van FNB, sê ofskoon verskeie verkoopsagentskap-steekproewe nog geen oplewing in die huismark tydens die vierde kwartaal toon nie, is hy optimisties oor wat vanjaar vir die eiendomsmark voorlê. Loos sê wyl eiendomsagente ietwat negatief was in die vierde kwartaal, is daar verskeie tekens wat op ŉ oplewing in die huismark dui. Boonop het voornemende kopers huisskougeleenthede meer as wat verwag is in die vierde kwartaal besoek. Hy sê die uitkoms van die ANC se nasionale verkiesingskongres het sentiment ŉ hupstoot gegee. Verskeie ekonomiese aanwysers dui ook op sterker groei in die eiendomsmark vanjaar. Volgens Loos het sentiment teenoor die eiendomsmark veral verbeter. Dit sluit positiewe leidende aanwysers van die Reserwebank in. Die Reserwebank se aanwysers dui op ekonomiese vertroue wat vanaf ses maande van die vrystelling in werking kan tree. Loos sê optimisme sal ook toeneem weens die stabiele rentekoers-omgewing en stewiger rand. Dit kan net ŉ oplewing in die huismark ondersteun. Gegewe die negatiewe toestande in die vierde kwartaal, verwag hy dat die sektor meer positief sal wees vanjaar. Juis hierom sê hy dat FNB se huismark-steekproef vir die eerste kwartaal van vanjaar ŉ aks stewiger sal wees teenoor die negatiewe toon van die vierde kwartaal van verlede jaar. Boonop sê Loos die huidige toestand in die huismark het tot ŉ wanbalans tussen kopers en verkopers gelei. Dit het verkopers genoodsaak om hul pryse af te bring. Hy sê egter ŉ sterker eiendomsmark kan pryse ondersteun. Samuel Seeff, voorsitter van die Seeff Property Group, voorspel dat ŉ skuif van ŉ verkopers- na ŉ kopersmark in 2018 gaan plaasvind. “Die middelmark onder R2 miljoen bly die aktiefste, maar baie vatbaar vir finansiële druk. Die toppunt, wat die ekonomiese skommelinge beter kan absorbeer, het ŉ merkbare afname gesien. Die vakansie- en beleggingsmark het ook verlangsaam as ŉ onvermydelike uitval van die swak vertroue.” Dr. Andrew Golding, uitvoerende hoof van die Pam Golding Property Group, sê daar word verwag dat Suid-Afrika se residensiële eiendomsmark sal voortgaan om sy veerkragtigheid te handhaaf, wat ŉ deurlopend gesonde aptyt vir eiendomsbelegging weerspieël – veral in belangrike metro’s en sleutelmiddelpunte. Intussen sê nog ŉ markkenner dat huispryse vanjaar groei kan beteken. Sy wys egter daarop dat huiskopers kieskeurig sal wees en na waarde sal kyk. Volgens die kenner sal kwessies soos die begroting, die wisselkoers en rentekoerse ook ŉ rol speel in die eiendomsmark. “Indien toestande bestendig in die tweede helfte van vanjaar, kan ons ŉ goeie eiendomsjaar verwag. Daar kan dan ŉ sterk oplewing in die mark wees,” sê sy. Die eiendomsmark sal waarskynlik vanjaar ook deur eerste huiskopers ondersteun word. ‘’Staatsamptenare wat goeie subsidies kry, sal ook kopers wees,” sê sy. Die prima uitleenkoers staan nou op 10,25%. Ekonome meen as die Reserwebank die repokoers dalk later vanjaar sny, kan dit nie net die huismark nie maar ook ekonomiese groei ondersteun.